
В мотивите на законопроекта лаконично е посочено, че той възприема част от предложенията, направени от народните представители между първо и второ гласуване, и отразява редакционните предложения при разглеждането му от Комисията по правни въпроси в 49-ото Народно събрание. При обстойния преглед на проектазакона, обаче, забелязахме с разочарование, че всъщност публикуваният за обсъждане законопроект съдържа твърде минимална част от текстовете, които след активни обсъждания и взаимни компромиси бяха приети от сформираната между първо и второ четене работна група в Народното събрание с участници от всички заинтересовани страни (Работната група в НС). В частност, в законопроекта не са отразени редица допълнения, върху които поставяме акцент в настоящото становище и бяха възприети единодушно от работната група, включително и от страна на Министерство на правосъдието, и които са от изключителна важност за банките. Тези текстове бяха включени в Доклада за второ четене пред Комисията по правни въпроси в 49-ото Народно събрание. 
С оглед горния коментар изразяваме следното становище: 
I. Принципни и по-важни коментари:
1. Припокриване на уредба от този закон с такава в Търговския закон и превратно тълкуване на Директива, касаеща физически лица - предприемачи

В мотивите вносителите се позовават на възможността за регламентиране на производство, което води до опрощаване на задължения, натрупани от изпаднали в несъстоятелност физически лица, която е предвидена в чл. 1, параграф 4 от Директива (ЕС) 2019/1023 на Европейския парламент и на Съвета от 20 юни 2019 година за рамките за превантивно преструктуриране, за опрощаването на задължения и забраната за осъществяване на дейност, за мерките за повишаване на ефективността на производствата по преструктуриране, несъстоятелност и опрощаване на задължения и за изменение на Директива (ЕС) 2017/1132 (Директива за преструктурирането и несъстоятелността), наричана по-долу Директива (ЕС) 2019/1023. 

Както е посочено и в мотивите, през 2023г. беше приета промяна в Търговския закон (изм. ДВ, бр. 66 от 2023 г.), с която се създава Глава петдесет и втора "а", наречена „Несъстоятелност на предприемача“, с която на практика се въвежда Директивата за преструктуриране и несъстоятелността.
Обръщаме внимание, че по отношение на потребителите единствената препоръка в преамбюла на Директивата е с оглед факта, че „често е невъзможно да се направи ясно разграничение между дълговете, натрупани от предприемача в хода на търговската, стопанската или професионалната му дейност, и дълговете, натрупани извън тези дейности. Предприемачите не могат да се възползват ефективно от втори шанс, ако трябва да преминат през отделни производства с различни условия на достъп и срокове за опрощаване на задължения, за да бъдат опростени задълженията им, които са свързани със стопанската им дейност, и другите им задължения, натрупани извън стопанската им дейност. Поради тези причини, макар настоящата директива да не включва обвързващи правила относно свръхзадлъжнялостта на потребителите, препоръчва се на държавите членки в най-кратки срокове да започнат да прилагат разпоредбите на настоящата директива за опрощаване на задължения и към потребителите.“ 

Независимо, че това е единствената препоръка в Директивата за преструктурирането и несъстоятелността, сме наясно, че законопроектът е включен като ангажимент в Плана за възстановяване и устойчивост. 

Затова, при наличие на уредба за физическите лица предприемачи в Търговския закон, смятаме, че в двете уредби - едната действаща, а друга в проект, няма ясна граница кой от двата режима ще се прилага, ако едно лице е предприемач и как ще се разграничават личните задължения на физическото лице от тези на предприемача. Затова смятаме, че трябва да се направи ясно разграничение на приложното поле на двата закона и как се съотнасят един към друг, за да не се получи паралелен режим за несъстоятелност на физическите лица, както и да се направи ясно дефиниране на задълженията, които попадат в обхвата на единия и на другия закон.

Това до голяма степен беше постигнато с втората алинея към чл. 2 на законопроекта в рамките на Работната група към НС, съответно включено в Доклада за второ четене, към който реферираме по-горе. 
2. Прирокриване на уредба за длъжници в ЗЗД относно абсолютната 10-годишна давност с режима в този закон 
Този въпрос беше многократно обсъждан, представян и аргументиран по множеството проекти на закон за личния фалит. 

Продължаваме да настояваме, че действащото българско законодателство предоставя достатъчно възможности за защита на правата на длъжника, включително и с измененията на Закона за задълженията и договорите с ДВ бр. 102 от 2020г., в сила от 03.06.2021г. в чл. 112 от ЗЗД, с които беше въведена 10-годишна абсолютна давност за погасяване на парични вземания срещу физически лица.  Чрез нея беше въведено своеобразно опрощаване еx lege на основни видове парични задължения на физически лица, а с това на практика се постигна и целта, която и законопроектът за несъстоятелност на физическите лица си поставя  - да бъде елиминирана фигурата на вечния длъжник. 

От разпоредбата на чл. 18 от този законопроект може да се направи извод, че предявяването на вземане в производството по несъстоятелност няма отражение върху срока на абсолютната давност. Това е така, от една страна, заради чл. 112 от ЗЗД, където е уредено с изтичането на десет години вземанията да се погасяват, независимо от прекъсването на давността, а от друга - и заради предвиденото в чл. 18, ал. 4 от законопроекта, че прекратяването на производството се отразява единствено на общата петгодишна давност. 

Затова многократно сме настоявали, че ако такъв законопроект бъде приет, с него трябва да бъде предвидена отмяна на чл. 112 от ЗЗД, тъй като реално ще бъдат въведени два едновременно /паралелно/ действащи режима на опрощаване. 
В настоящия законопроект е предвидена промяна в Закона за задълженията и договорите и тя е в чл. 115 да се създаде буква „з“ със следното съдържание „давността спира докато трае производството по несъстоятелност“.

В Работната група, към чиято дейност постоянно реферираме беше предложен и обсъден такъв текст, но смятаме, че по-коректният начин за решаване на въпроса е отмяната на абсолютната давност. 
 3. Необходимост от дълъг срок за влизане в сила
Многократно сме предлагали в становищата си по проекта да бъде предвиден срок за влизане в сила на закона от най-малко 2 години след обнародване му, но не по-рано от въвеждане в експлоатация на регистъра по несъстоятелността. Поддържаме становището си, че доколкото предложената уредба е изцяло нова и изисква допълнителна подготовка, както и възможност за запознаване на участниците в оборота с новите положения, трябва да бъде предвиден по-дълъг срок за влизането й в сила. Новата уредба би довела до значителна промяна на обществените отношения в страната и трябва да има достатъчно добра подготовка и синхрон за прилагането й, за да не се стигне до превратното й използване и/или компрометиране на нейното въвеждане. Това показва опитът във всички други държави в ЕС, когато са предприемали тази реформа в законодателството си - прилагали са дълги срокове за влизане в сила. 


Отново в резултат на обсъжданията в Работната група в Народното събрание в активна комуникация с Министерство на правосъдието се стигна до текстовете, които се съдържат в ПЗР на настоящия законопроект. 


Предвиждаше се обаче заповедта за въвеждане в експлоатация на регистъра за несъстоятелност на физическите лица да се обнародва в Държавен вестник, за да е несъмнено ясна за всички засегнати лица датата, от която този ключово важен регистър започва да работи. Вероятно при промяната относно начина на оповестяване на тази заповед от Министерство на правосъдието (МП) са се водили от някакви съображения, но решението да се публикува заповедта на страницата на МП е твърде несигурно, особено спрямо факта, че само след датата на обявяване на тази заповед могат да се подават молби за откриване на производство по несъстоятелност.
Като цяло считаме, че трябва още веднъж да се обмисли как да бъде обявено ефективното стартиране на регистъра, тъй като, както посочихме, е свързано и със срокове, заложени в закона. Обръщаме внимание, че аналогичното ефективното стартиране на ЦРОЗ към Агенция по вписванията беше отразено в наредба.

Наред с това, отново подчертаваме, че е от ключова важност, преди да заработи подобен закон, регистърът по несъстоятелността на физическите лица да е добре структруриран, безпроблемно функциониращ и да дава възможност за автоматизация при ползването му от кредиторите.  Затова за нас е изключително важно банковата общност да бъде включена при обсъждане изискванията и правилното функциониране на този регистър, както и за изработването на проекта на съответната наредба.
 4. Липса на каквито и да е индивидуални последици или ограничения за длъжниците от упражняване на права по този закон
Отново излагаме опасението си, че проектът не предвижда ограничения върху правната сфера на длъжника след приключване на производството и  това би довело до възможности за злоупотреба от страна на неизрядните длъжници и не би постигнало търсените цели за стабилност и икономически растеж. Напротив, възможността от „лесно“ изчистване на задълженията с опрощаване на голяма част от дълга, без никакви последици за лицето от това, ще доведе до несигурност и нестабилност в стопанския оборот. 
5. Неясна уредба в закона относно длъжници без имущество
В сравнение с предходни проекти на Министерството на правосъдието е добавена нарочна уредба на производство по несъстоятелност за физически лица без имущество и доходи. Продължаваме да отстояваме позицията, че е по-добре да се възстанови решението от предходни проекти, а именно – ако длъжникът не притежава секвестируемо имущество, достатъчно за да покрие разноските в производството по несъстоятелност и поне частично да удовлетвори вземанията на кредиторите, съдът да обяви неплатежоспособността и да отхвърли молбата за откриване на производство по несъстоятелност.
В сега разглеждания законопроект е заимствано разрешение от търговската несъстоятелност, като е предвидено, че при липса на декларирано от длъжника секвестируемо имущество, съдът ще открие производство по несъстоятелност и ще спре същото за срок от една година. В този срок длъжникът може да поиска неговото възобновяване, при условие, че докаже, че има секвестируемо имущество, което да е достатъчно да покрие началните разноски в производството и да удовлетвори частично вземанията на кредиторите. Ако в рамките на едногодишния срок длъжникът не поиска възобновяване на производството, съдът постановява решение, с което го прекратява. 

Забелязваме обаче нов текст в разпоредбата, че длъжникът вече има право в 5-годишен срок след прекратяване на производството по несъстоятелност поради липса на имущество да поиска неговото възобновяване, ако отново докаже горните предпоставки за възобновяване.Не сме сигурни кое налага въвеждането на този нов дълъг срок и как той би се отразил на последиците от производството – бихме желали обосновано изложение за нуждата от него.

Предвидено е преценката за наличие на достатъчно секвестируемо имущество да се прави само въз основа на декларираните от длъжника данни в молбата, без съдът да има задължение да изследва, дали те отговарят на действителното имуществено състояние на длъжника. Поради това категорично  не споделяме предложението, че само длъжникът може да иска възобновяване на производството. Необосновано е и тази възможност да бъде предоставяна и да зависи единствено от преценката на длъжника. Допълнително, възобновяването би следвало да е приложимо единствено при висящо производство, а подаването на молба от длъжника по вече прекратено производство по същество съставлява сезиране на съда за образуване на ново производство, което от своя страна влиза в колизия със забраната на чл. 33, т. 4.
      
6. Прекомерно разширяване на кръга на лицата, които могат да се възползват от производството по несъстоятелност 

Достъпът до производството по несъстоятелност би бил доста лесен, тъй като срокът от шест месеца за невъзможността да се обслужват изискуеми задължения е твърде кратък и недостатъчен, за да се направи преценка, дали е налице трайно финансово затруднение, а прагът от десет минимални заплати е крайно нисък. С откриването на производство по несъстоятелност се спират индивидуалните принудителни производства и това може да се използва от недобросъвестни длъжници. Поради това е особено важно тези параметри да бъдат увеличени.
От АББ бяхме неприятно изненадани да видим отново праг от 10 минимални работни заплати и срок от 6 месеца, доколкото в Работната група към НС, въз основа на посочените безспорни аргументи,  се достигна до съвместен извод, че прагът следва да бъде 30 минимални работни заплати, а срокът – променен на 12 месеца, без някой да има против, включително и вносителите от МП.
 7. Опасност от увреждане на интересите на обезпечените и добросъвестни кредитори както следва:
Още в началото на дейността на Работната група към НС се постигна съгласие, че законопроектът ще бъде преработен, така че правата на двете страни – длъжник и кредитор да бъдат балансирани, като бъдат по-добре гарантирани правата на обезпечените кредитори. Обръщаме внимание, че има държави, в които обезпечените кредитори не участват изобщо в производството по личен фалит. 

С разочарование установяваме, че постиженията на Работната група в тази насока не са отразени в публикувания за обществено обсъждане проект. Примери за това са:
7.1. В чл. 36, ал. 1,  където е посочено, че съдът по несъстоятелността може служебно или по искане на длъжника да наложи обезпечение чрез налагане на запор, възбрана или други обезпечителни мерки в т. 1, б. „а“ беше предвидено изключение за спирането не само на изпълнителните дела по Данъчно-осигурителния процесуален кодекс, но и за спирането на изпълнителните дела по Гражданския процесуален кодекс за събиране на вземания, обезпечени с ипотека или залог;

 7.2. Съгласно чл. 60, ал. 3 от проекта се предвижда планът за погасяване да се приема с решение на събранието на кредиторите, ако за него са гласували повече от половината от приетите вземания независимо от реда, по който се удовлетворяват. Неведнъж сме изразявали позицията, че по този начин е възможно да бъдат увредени интересите на обезпечени кредитори, ако фиктивни кредитори се окажат с мажоритарен глас и съответно, гласуват за план, който не е приемлив за обезпечените. Този текст би могло да се използва като инструмент за злоупотреба от недобросъвестни  длъжници и приближени до тях фиктивни кредитори. 

Въпросът е решен безусловно в търговската несъстоятелност, като планът се приема от всеки клас кредитори с обикновено мнозинство от размера на вземанията от класа. Затова отново настояваме тази подход да бъде възприет и в настоящия законопроект. В процеса на предходни обсъждания бяха поставени на дискусия различни варианти на решения, като нашето настояване е да бъдат оформени два класа кредитори – на обезпечените и на необезпечените кредитори. Предложената сега защита в чл. 62, т. 3, намираме за недостатъчна. 
7.3. В рамките на Работната група в НС беше възприет следния текст в чл. 107, ал. 2: „Не се погасяват задълженията на поръчителите, лицата, които са учредили залог или ипотека за обезпечаване на задължение на длъжника, както и солидарно задължените с него лица, независимо от погасяване на задължението на длъжника при условията на чл. 100. 

Смятаме, че този текст е особено важен за обезпечените кредитори и настояваме да бъде включен в законопроекта. 
8. Други подобрения постигнати в Работната група към НС, които не са отразени в настоящия проект 
8.1. Отново виждаме, че е възстановен институтът за издръжката, като длъжникът има право на издръжка за него и семейството му, но е в същото време защитен и от института на несеквестируемостта. Смятаме, това е твърде голяма защита макар и за добросъвестен длъжник, каквито едва ли биха били всички подаващи молба за откриване на производство по несъстоятелност.
8.2. Във връзка с добросъвестността в чл. 9, особено ключова за допустимостта и цялостното развитие на производството бяха добавени уточнения, които не бяха оспорени нито от вносителя, нито от другите участници в Работната група, като например: включено беше изключение на лицата, упражнили право на пенсия за осигурителен стаж и възраст, бяха взети предвид коментарите и бяха увеличени сроковете във връзка с действията на длъжника, съставляващи основания за недобросъвестност, премахвано беше препятстване упражняването на правомощията на съда и на синдика относно проверката на имуществото му, опазването и попълването на масата на несъстоятелността при условията на умисъл, както и други постижения, които настояваме да се отразят в проекта. 
II. Конкретните ни бележки и коментари по проекта са, както следва:

1. По чл. 2 

С аргументите ни по т.1 от принципните ни и по-важни коментари по-горе предлагаме в законопроекта да се включи нова ал. 2 към чл.2 със следното съдържание:
(2)В случай, че за физическото лице са налице едновременно предпоставките за откриване на производство по несъстоятелност по този закон и по друг закон, прилагат се разпоредбите на другия закон.

Така до голяма степен биха се предотвратили възможностите за избор от страна на длъжниците – физически лица кой ред им се струва „по- удобен“ и съответно, ще се намали риска от злоупотреба с права. 
2. По чл. 8 

Както сме посочили в т. 6 от принципните ни и по-важни бележки, а и както многократно сме изразявали становище, заложеният в чл. 8 от законопроекта срок от шест месеца за невъзможността да се обслужват изискуеми задължения е твърде кратък и недостатъчен, за да се направи преценка, дали е налице трайно финансово затруднение, а прагът от десет минимални заплати е твърде нисък. Затова настояваме за срок от 12 месеца и праг от 30 минимални работни заплати. 

Що се отнася до предвидения праг, той е необосновано нисък и създава условия за злоупотреби от недобросъвестни лица, които твърде лесно и дори умишлено могат да се поставят в положение на неплатежоспособност. Това е особено валидно, ако се има предвид, времето, в което беше предложен първият законопроект, в който бяха предвидени 10 минимални работни заплати като праг. От тогава изминаха толкова години, че считаме тогавашните аргументи на предложението за неактуални. Междувременно имаше инфлация, чийто стойности не могат да бъдат пренебрегнати, цените на имотите също се повишиха значително, а стойността на десет минимални работни заплати, равняващи се към днешна дата например само на един неголям потребителски кредит, се явява още по-несъстоятелен праг. Така както е предвидено, производството по този пореден законопроект е относително скъпо, с участието на синдик, чието възнаграждение дори е увеличено в сравнение с предходни законопроекти за личния фалит, и поради това смятаме, че не следва да се води производство за такива малки задължения, което би било само увреждащо кредиторите. 
3. По чл. 9 

В чл. 9 от законопроекта са предвидени различни основания, при наличието на които длъжникът се счита за недобросъвестен. Както посочихме в т. 8.2 от принципни ни и по-важни бележки за съжаление текстовете договорени в рамките на Работната група не са отразени. 
Напр. в законопроекта отново виждаме „умишлено“ препятстване упражняването на правомощията на съда и на синдика. Наличието на изискване за установяване на умисъл на практика обезсмисля клаузата и създава условия за злоупотреба от недобросъвестни длъжници, тъй като умисъл при тази хипотеза е трудно установим от една страна, а от друга страна се допуска извършеното по непредпазливост препятстване упражняването на правомощията на съда и на синдика. 

4.  По чл. 14

Както коментирахме в т. 8.1 по-горе институтът на издръжката следва да бъде заличен, респ. чл.14 от проекта, както и в текстовете в проекта, в които се реферира към осигуряване издръжката на длъжника и неговото семейство. 
5. По чл. 17 

Не разбираме защо след като единодушно в рамките на Работната група към НС се установи, че е направена грешка в т. 1 към ал.1 и е останал от предишна редакция текстът след залог „вписан по реда на Закона за особените залози, не е отразена корекцията със заличаване на препратката към ЗОЗ. В проекта е въведен принципът, че всички учредени обезпечения от длъжника се запазват в производството по несъстоятелност, а и едва ли бил твърде чест случая на учредяване на особен залог от страна на потребител физическо лице.

6. По чл. 19 

Обръщаме внимание, че в ал.1  не е възприето предложението на Работната група към НС за предоставяне на право на участие на кредитори  с оспорените вземания, за които е възобновено исковото производство, както и условието, в хипотезата на неприето вземане, кредиторът да е представил убедителни писмени доказателства.

В ал. 3 не е възприето предложението на работната група за допълване на алинеята в смисъл, че с обявяването на поканата в Регистъра се считат за уведомени, както кредиторите, така и длъжникът и синдикът.

Настояваме и двете предложение да бъдат възприети. 
7. По чл. 24
Забелязваме, че в този законопроект е възприета редакция, в която възнаграждението на синдика за посочените и извършени в ал.1 действия се удовлетворява с привилегия преди вземанията на кредиторите, както и при осребряване на масата на несъстоятелността синдикът има право на възнаграждение в размер на 5 на сто от стойността на осребреното имущество, а не на 2 %, както беше възприето в Работната група към НС.
 Смятаме, че възнаграждението, което се предвижда за синдика е твърде високо, а предложеното от работната група уточнение, че то се удовлетворява след вземанията на обезпечените кредитори, следва да бъде добавено в разпоредбата с цел да не се засягат необосновано правата на обезпечените кредитори.

8. По чл. 36 
В продължение на коментара в т.7.1 по-горе смятаме, че  предвиждането да бъдат наложени предварителни обезпечителни мерки по искане на длъжника ще даде възможност на недобросъвестни длъжници да контролират обслужването на задълженията си и по-скоро да спрат обслужването и да се „снабдят“ с подходящи обезпечителни мерки срещу кредиторите си. Това, от своя страна, би могло да бъде инструмент в полза на недобросъвестни длъжници, които да спрат да обслужват своите задължения и кредиторите им няма да имат възможност да предприемат индивидуални принудителни действия, докато тече процедурата по несъстоятелност. Обръщаме внимание, че при търговската несъстоятелност законът не предоставя такава възможност на длъжника, а при хипотезата на 629а от ТЗ предварителни обезпечителни мерки може да бъдат наложени от съда  служебно или по искане на кредитор. Не бива да се забравя, че в проекта е предвидено и да се прилага режимът на несеквестируемост. 

Затова настояваме да се възприеме редакцията, приета от Работната група в НС, а именно:

(1)съдът по несъстоятелността може служебно да наложи обезпечение чрез налагане на запор, възбрана или други обезпечителни мерки;

1. по искане на длъжника или служебно съдът по несъстоятелността може да:

а) постанови спиране на изпълнителните дела срещу имуществото на длъжника с изключение на изпълнителните дела, образувани по Гражданския процесуален кодекс за събиране на вземания, обезпечени с ипотека или залог и изпълнителните дела по Данъчно- осигурителния процесуален кодекс;

9. По чл. 38

По чл. 38 коментарите ни се съдържат в т. 5 по-горе.
10. По чл. 45

Съгласно първата алинея на чл. 45 кредиторите предявяват писмено своите вземания пред съда по несъстоятелността в срок до два месеца от обявяване на решението за откриване на производството по несъстоятелност. Срокът от 2 месеца беше увеличен на три в Работната група към НС, което не е отразено в законопроекта.
Тази промяна е необоснована и неприемлива с оглед големият брой потенциални молби за несъстоятелност и оглед това по-трудния начин за проследяване постановяването на решение за откриване на производство по несъстоятелност.

11. По чл. 62
В сегашната редакция на проекта като условие за утвърждаване на плана за погасяване е предвидено вземанията на кредиторите по чл. 17, ал. 1, т. 1 да се удовлетворяват до размера на обезпечението, освен ако тези кредитори дадат писмено съгласие. 
Както е посочено в т. 7 по-горе, настояваме за по-разумна защита интересите на обезпечените кредитори като се оформят два класа кредитори при приемане на план за погасяване – на обезпечените и на необезпечените кредитори.
В случай че законопроектът се ограничи обаче до предвиденото в чл. 62, т .3, следва да се има предвид липсата на ясна уредба относно реда и начина за определяне на стойността на обезпечението. С цел защита на правата на обезпечените кредитори, считаме за необходимо, в проекта да бъде предвиден начин за определяне на оценка, като един възможен подход е  да бъде заимстван редът на чл. 485 от ГПК. Считаме за необходимо, по аналогия с изискванията в търговската несъстоятелност (чл. 717а от ТЗ) да бъде предвидено, че оценката не може да бъде по-ниска от данъчната оценка или от застрахователната стойност на обезпечението.

12. чл. 64, ал. 2

В чл. 64, ал. 2 е предвидено, че решението, с което се утвърждава планът за погасяване подлежи на обжалване в 7-дневен срок от вписването му в регистъра по несъстоятелността. В рамките на работната група бе постигнато принципно съгласие за предоставяне на по-дълъг, 14-дневен срок, с оглед на определения начален момент (вписването в регистъра по несъстоятелността) и очаквания обем от производства.

13. По чл. 100 и чл. 101

Според нас, текстовете на чл. 100 и чл.101 следва да бъдат прецизирани.
В чл. 100, т. 2 относно текста „поне частично“ - При наличие на минимално (дори незначително по размер) секвестируемо имущество, погасителната давност пада на 3 години. Смятаме, че трябва да има минимален праг за удовлетворяване на добросъвестните кредитори, тъй като понятието „поне частично“ е предпоставка за поддържане на минимално секвестируемо имущество единствено с цел да се погасят задълженията след изтичането на 3-годишен (вместо 10-годишен) срок. Освен това, считаме за необосновано в случая да се прилага по-кратка 3-годишна погасителна давност, а не общата 5-годишна погасителна давност.
В чл. 101 от законопроекта е уредена хипотезата на погасяване на задълженията на длъжника при липса на имущество. По същество това е хипотеза, в която вземанията на отделни кредитори ще бъдат погасени без тяхното знание и участие. 

В съответствие с коментарите и съображенията по-горе предлагаме: Да се обмисли промяна на правилата  по Глава седма от законопроекта в следните насоки: Да не се прекратява производството по несъстоятелност, докато не изтекат сроковете по чл. 100 и чл. 101, през който период всички новопридобити активи да бъдат предмет на продажба по реда на закона, като сумите от продажбата да служат за удовлетворяване на кредиторите в поредността по чл. 17 от проекта; През този период длъжникът да търпи определени ограничения, като например, да не може да ползва нови заеми; да може да сключва само определени от закона сделки под контрола на синдика; да няма право да заема определени длъжности и други подходящи ограничения. Задължително през този период длъжникът трябва да полага труд или най-малкото активно да търси работа. Едва след изтичане на този срок да бъде прекратено производството по несъстоятелност и погасяването на задълженията да настъпи автоматично с прекратяване на производството ex lege по аналогия с правилото на чл. 739, ал. 2 от ТЗ, като при настоящи проект това да бъде отразено в чл. 93, нова ал. 2. 

Като се позоваваме на т. 4 от Принципните ни коментари по-горе, предлагаме да се обмисли и въвеждането на ограничения за длъжника в определен период от време след сключване на споразумение за погасяване, както и след настъпване на погасяването и прекратяване на производството по несъстоятелност за срок от порядъка, примерно, на 3 години, в който длъжникът да не може да ползва нови заеми или други дисциплиниращи ограничения.  

14. По чл. 107

Направен е опит да бъдат обособени отделни категории задължения, които да не подлежат на погасяване по реда на чл. 100 и чл. 101. С оглед на систематичното място на разпоредбата, обаче, тези задължения ще се погасят в общата хипотеза на прекратяване на производството по чл. 93. Прави впечатление, че в категорията на обезпечените кредитори са включени единствено ипотекарните, но не и заложните кредитори. 

По тези съображения и както предложихме в т. 7.3 от по-принципните ни и важни коментари по-горе общи бележки следва да бъде възприет и включен в законопроекта приетият в рамките на работната група в НС текст в чл. 107, нова ал. 2, който отново посочваме в т.7.3 по-горе.

